ঘটনা দিল্লির শাহাদরা এলাকার। সংবাদমাধ্যমের কাছে কর্ণ চৌধুরি নামে দিল্লির ওই কলেজছাত্র জানিয়েছেন, রবিবার সকাল ৬টা নাগাদ নিজের ইনস্টিটিউটের যাওয়ার জন্য মোটরবাইকে রওনা দেন তিনি। পেট্রল ভরার জন্য শাহাদরায় একটি পেট্রল পাম্পে বাইকটি থামান। সেখান থেকে বেরিয়ে আসার সময় আচমকাই এক অজ্ঞাতপরিচয় ব্যক্তি তাঁর উপর হামলা করে। কর্ণকে পিস্তল দেখিয়ে তাঁর বাইকের চাবি চায় সে। কর্ণ বলেন, “ওই লোকটা বাইকের চাবি চাইলেও আমি তা দিতে চাইনি।” এর পর বাইক থেকে নেমে কোনও রকমে ওই দুষ্কৃতীর হাত ছাড়িয়ে দৌ়ড়ে ফের পেট্রল পাম্পে যান কর্ণ। সেখানে দিয়ে সকলের কাছে সাহায্যের জন্য চিৎকার করে অনুরোধ করতে থাকেন। তবে কেউই তাঁর সাহায্যের জন্য এগিয়ে আসেননি। বরং পেট্রল পাম্পের ভিতরে একটি ঘরে ঢুকে তার দরজা বন্ধ করে দেন তাঁরা। পেট্রল পাম্পের কারও কাছে থেকে সাহায্য না পেয়ে ফের নিজের মোটরবাইকের কাছে ফিরে আসেন কর্ণ। এ বার একাই দুষ্কৃতীর বিরুদ্ধে রুখে দাঁড়ান তিনি। সিসিটিভি ক্যামেরার ফুটে়জে গোটা ঘটনার ছবিই ধরা পড়েছে। তাতে দেখা গিয়েছে, ওই দুষ্কৃতীর বিরুদ্ধে একাই লড়াই করছেন কর্ণ। তার হাত থেকে পিস্তলও কেড়ে নেন তিনি। পিস্তলটি হাতছাড়া হওয়ার পর সেখান থেকে চম্পট দেয় ওই দুষ্কৃতী।